钦定古今图书集成/明伦汇编/家范典/第039卷 > 袁氏世范 > 《睦亲篇》
## 钦定古今图书集成/明伦汇编/家范典/第039卷 > 袁氏世范 > 《睦亲篇》

人之有子，多于婴孺之时，爱忘其丑，恣其所求，恣其
所为，无故叫号，不知禁止，而以罪保母；陵轹同辈，不
知约戒，而以咎他人。或言其不然，则曰：“小未可责。”日
渐月渍，养成其恶，此父母曲爱之过也。及其年齿渐
长，爱心渐疏，微有疵失，遂成憎怒。摭其小疵，以为大
恶。如遇亲故，妆饰巧辞，历历陈数，断然以不孝之名
加之，而其子实无他罪，此父母妄憎之过也。爱憎之
私，多先于母氏，其父若不知此理，则徇其母氏之说，
牢不可解。为父者须详察此，子幼必待以严，子壮无
薄其爱。

又

人之有子，须使有业。贫贱而有业，则不至于饥寒。富
贵而有业，则不至于为非。凡富贵之子弟，耽酒色，好
博奕，异衣服，饰舆马，与群小为伍，以至破家者，非其
本心之不肖。由无业以度日，遂起为非之心。小人赞
其为非，则有𫗦啜钱财之利，常乘间而翼成之。子弟
痛宜省悟。

又

大抵富贵之家，教子弟读书，固欲其取科第及深究
圣贤言行之精微。然命有穷达，性有昏明，不可责其
必到，尤不可因其不到而使之废学。盖子弟知书，自
有所谓无用之用者存焉。史传载故事文集妙词章，
与夫阴阳、卜筮、方技、小说，亦有可喜之谈。篇卷浩博，
非岁月可竟。子弟朝夕干其间，自有资益，不暇他务，
又必有朋旧业儒者相与往还谈论，何至饱食终日，
无所用心，而与小人为非也。

又

“人有数子，饮食衣服之爱，不可不均一；长幼尊卑之
分，不可不严谨；贤否是非之迹，不可不分别。幼而示
之以均一，则长无争财之患；幼而责之以严谨，则长无悖慢之患；幼而教之以是非分别，则长无为恶之
患。今人之于子，喜者其爱厚，而恶者其爱薄。初不均
平，何以保其他日无争？少或犯长，而长或陵少，初不”
训责。何以保其他日之不悖。贤者或见恶，而不肖者
或见爱，初不允当。何以保其他日不为恶？